SAUK-raad steek Motsoeneng in die padKhanyisela Kweyama, tussentydse voorsitter van die SAUK-raad (Foto: ANA) Die voormalige uitvoerende bedryfsbeampte van die SAUK, Hlaudi Motsoeneng, is Maandag afgedank ná ŉ aanbeveling deur die voorsitter van ŉ dissiplinêre paneel. Khanyisela Kweyama, tussentydse voorsitter van die SAUK-raad, het gesê Motsoeneng is in kennis gestel van die uitslag van die tugverhoor. “Die aanbevelings deur die voorsitter van die verhoor, dat hy afgedank moet word, is aanvaar. Hy is skuldig bevind op aanklag van wangedrag en dat hy die voorwaardes van sy kontrak oortree het,” het Kweyama aan verslaggewers by die SAUK se hoofkantoor in Aucklandpark, Johannesburg, gesê. Motsoeneng se regsverteenwoordiger, Zola Majavu, het vroeër gesê nie hy of sy kliënt het die uitslag van die verhoor ontvang nie. Nuus oor sy afdanking is reeds Maandagoggend deur verskeie mediahuise berig. Motsoeneng is verhoor oor ŉ ongemagtigde perskonferensie wat hy twee maande gelede gehou het waartydens hy die tussentydse SAUK-raad veroordeel het en homself geloof het vir die goeie werk wat hy by die openbare uitsaaier gedoen het. Motsoeneng se stryd met die SAUK is twee weke gelede nog ŉ knou toegedien toe sy poging in die arbeidshof om die dissiplinêre stappe teen hom te verhoed, misluk het. Verskeie howe het bevind dat Motsoeneng se aanstelling as uitvoerende bedryfshoof, onwettig was. Die Wes-Kaapse hooggeregshof het in Desember verlede jaar bevind dat hy nie geskik is om enige amp te beklee nie totdat ŉ dissiplinêre verhoor hom onskuldig bevind aan enige oortreding, of indien ŉ hof die openbare beskermer se verslag tersyde sou stel waarin bevind is dat hy oor sy akademiese kwalifikasies gejok het en sy salaris buitensporig verhoog het. Kweyama het gesê indien Motsoeneng sou besluit om appèl aan te teken, kan sy appèl nie gebaseer word op sy kontrak nie, aangesien daar bevind is dat hy sy SAUK-kontrak oortree het. Lees alle vorige berigte oor Hlaudi Motsoeneng op Maroela Media.